text:
Hana 'i'o ka haole!
KAUAKŪKALAHALE
Eōmailani Bettencourt
Synopsis: How does one copyright the cultural knowledge of a race of people? What are the boundaries of common decency?
Aloha e nā hoa makamaka 'ōlelo makuahine, e ola nō nā iwi! He mea mau nō paha ka hana kohu 'ole a ka lāhui kōlea a lilo ai ho'i 'o lākou ka mana nui e kuhi mai ai i ka hana a ka po'e nona kēia 'āina aloha, ka lāhui ho'i nona nā one hānau a pau pū ho'i me nā kula i kanu 'ia ai nā iwi, he pono paha a he pono 'ole. 'A'ole o kana mai ko'u huhū i ka ua mea 'o ka hana 'ānunu a pi'ikoi nō ho'i a kahi kanaka pa'i ki'i o ia lāhui kōlea, a me kēia mana'o au e pane'e nei i kēia wahi pū'olo iā 'oukou.
He hihia kēia a hō'ea iho nei i o kākou nei. Eia ke kūkā 'ia nei ma nā kūkala nūhou kīwī, nā kolamu nūpepa, a ma ke kaiāulu Hawai'i a puni. E ho'opi'i ana kekahi haole 'o Kim Tayor Reece i kekahi wahine Hawai'i no ka 'ai 'ana aku i kāna pala maunu, 'o ia ho'i, kāna ki'i i pa'i ai a i kapa 'ia ho'i 'o Makanani. Wahi a kā ia ala 'ōlelo hō'ike ua like nō a like ke ki'i a ka wahine i hana ai me ua Makanani nei ke nānā aku. He ihu pani ua 'o Reece ma ia hana 'o ka pa'i ki'i a kaulana ho'i kona inoa mai 'ō a 'ō o ka 'āina. 'O ka mea ho'i i kaulana ai, 'o ia ka pa'i ki'i 'ana i nā u'i o ka 'āina me ka hō'ike mai i ko lākou nani ma o ka hula. Lē'ī nā hale kū'ai like 'ole o Hawai'i nei i nā ki'i o nā 'ōlapa hula āna i pa'i ki'i ai. 'O ka nui ho'i o ke kālā i kāki 'ia no "kāna" po'e ki'i, he pohā 'ino ka lae!
'A'ole kēia haole he loea hula, he kuhi wale nō na'e kāna i ke ko'iko'i a me ka 'ole o kāna e pa'i ki'i ai. Eia na'e, ma muli wale nō o kona pa'i 'ana i kekahi ki'i o kekahi 'ōlapa e kuhi lima ana, ke mana'o nei 'o ia ua lilo kēia mau kuhi lima 'ana o ka hula i mea nona pono'ī iho nō. Pehea lā e lilo ai ka hana a ko kākou mau kūpuna 'o ia ke kuleana o ke kanaka ho'okahi? He ho'oilina ia mea na nā mamo a Hāloa a he kohu 'ole ka hana pi'ikoi a ke kōlea nāna e 'apakau wale mai i ia kuleana.
Maopopo anei iā ia ke ko'iko'i o ke kuleana pili i ka mālama 'ana i nā 'ike ku'una o ka hula. 'A'ole kā! Kuhihewa kahi haole he 'ai pala maunu ua wahine Hawai'i nei nāna, eia kā, he 'ai pala maunu ka haole na kākou Hawai'i! He aha lā kona 'ano? He pi'ikoi kā o nā pi'ikoi o ka honua nei!
I aha auane'i kā kākou mea e ho'omalu ai i ko kākou kuleana e pili ana i i nā 'ike a nā kūpuna i ho'oili mai ai ma luna o kākou? 'Ehia mea aloha i ko kākou 'āina, kā kākou 'ōlelo, a me ko kākou mau loina, ke hao wale 'ia maila e ka po'e malihini, a ma muli ho'i o ko kākou 'olu'olu. 'Auhea 'oukou e o'u po'e 'ōiwi. E huliāmahi kākou i ke kū'ē'ē i kēia hana pi'ikoi o lilo auane'i kā kākou ho'oilina a lilo ho'i kākou he po'e 'ae'a hauka'e e 'auana hele nei ma nā alanui o ko kākou 'āina pono'ī iho nō!
This column is coordinated by the Hawaiian Language Department at the University of Hawai'i at Mānoa.
E ho'ouna 'ia mai nä leka iä mäua, 'o ia ho'i 'o Laiana Wong a me Kekeha Solis ma ka pahu leka uila ma lalo nei:
a i 'ole ia, ma ke kelepona:
» 956-2627 (Laiana)
» 956-2624 (Kekeha)
BACK TO TOP
Hana 'i'o ka haole!
KAUAKÜKALAHALE
Eömailani Bettencourt
Synopsis: How does one copyright the cultural knowledge of a race of people? What are the boundaries of common decency?
Aloha e nä hoa makamaka 'ölelo makuahine, e ola nö nä iwi! He mea mau nö paha ka hana kohu 'ole a ka lähui kölea a lilo ai ho'i 'o läkou ka mana nui e kuhi mai ai i ka hana a ka po'e nona këia 'äina aloha, ka lähui ho'i nona nä one hänau a pau pü ho'i me nä kula i kanu 'ia ai nä iwi, he pono paha a he pono 'ole. 'A'ole o kana mai ko'u huhü i ka ua mea 'o ka hana 'änunu a pi'ikoi nö ho'i a kahi kanaka pa'i ki'i o ia lähui kölea, a me këia mana'o au e pane'e nei i këia wahi pü'olo iä 'oukou.
He hihia këia a hö'ea iho nei i o käkou nei. Eia ke kükä 'ia nei ma nä kükala nühou kïwï, nä kolamu nüpepa, a ma ke kaiäulu Hawai'i a puni. E ho'opi'i ana kekahi haole 'o Kim Tayor Reece i kekahi wahine Hawai'i no ka 'ai 'ana aku i käna pala maunu, 'o ia ho'i, käna ki'i i pa'i ai a i kapa 'ia ho'i 'o Makanani. Wahi a kä ia ala 'ölelo hö'ike ua like nö a like ke ki'i a ka wahine i hana ai me ua Makanani nei ke nänä aku. He ihu pani ua 'o Reece ma ia hana 'o ka pa'i ki'i a kaulana ho'i kona inoa mai 'ö a 'ö o ka 'äina. 'O ka mea ho'i i kaulana ai, 'o ia ka pa'i ki'i 'ana i nä u'i o ka 'äina me ka hö'ike mai i ko läkou nani ma o ka hula. Lë'ï nä hale kü'ai like 'ole o Hawai'i nei i nä ki'i o nä 'ölapa hula äna i pa'i ki'i ai. 'O ka nui ho'i o ke kälä i käki 'ia no "käna" po'e ki'i, he pohä 'ino ka lae!
'A'ole këia haole he loea hula, he kuhi wale nö na'e käna i ke ko'iko'i a me ka 'ole o käna e pa'i ki'i ai. Eia na'e, ma muli wale nö o kona pa'i 'ana i kekahi ki'i o kekahi 'ölapa e kuhi lima ana, ke mana'o nei 'o ia ua lilo këia mau kuhi lima 'ana o ka hula i mea nona pono'ï iho nö. Pehea lä e lilo ai ka hana a ko käkou mau küpuna 'o ia ke kuleana o ke kanaka ho'okahi? He ho'oilina ia mea na nä mamo a Häloa a he kohu 'ole ka hana pi'ikoi a ke kölea näna e 'apakau wale mai i ia kuleana.
Maopopo anei iä ia ke ko'iko'i o ke kuleana pili i ka mälama 'ana i nä 'ike ku'una o ka hula. 'A'ole kä! Kuhihewa kahi haole he 'ai pala maunu ua wahine Hawai'i nei näna, eia kä, he 'ai pala maunu ka haole na käkou Hawai'i! He aha lä kona 'ano? He pi'ikoi kä o nä pi'ikoi o ka honua nei!
I aha auane'i kä käkou mea e ho'omalu ai i ko käkou kuleana e pili ana i i nä 'ike a nä küpuna i ho'oili mai ai ma luna o käkou? 'Ehia mea aloha i ko käkou 'äina, kä käkou 'ölelo, a me ko käkou mau loina, ke hao wale 'ia maila e ka po'e malihini, a ma muli ho'i o ko käkou 'olu'olu. 'Auhea 'oukou e o'u po'e 'öiwi. E huliämahi käkou i ke kü'ë'ë i këia hana pi'ikoi o lilo auane'i kä käkou ho'oilina a lilo ho'i käkou he po'e 'ae'a hauka'e e 'auana hele nei ma nä alanui o ko käkou 'äina pono'ï iho nö!
This column is coordinated by the Hawaiian Language Department at the University of Hawai'i at Mānoa.
E ho'ouna 'ia mai nā leka iā māua, 'o ia ho'i 'o Laiana Wong a me Kekeha Solis ma ka pahu leka uila ma lalo nei:
a i 'ole ia, ma ke kelepona:
» 956-2627 (Laiana)
» 956-2624 (Kekeha)


c: text/html

text:
Hunga Whakahoki me te Rōpū Tohutohu
Te Herekiekie Haerehuka Herewini
Kaiwhakahaere Kaupapa Pūtere Kōiwi
Ko Te Herekiekie Haerehuka Herewini he uri nō Ngāti Tūwharetoa, Ngāti Whakaue, Ngāti Apa, Ngā Rauru Kītahi, Whanganui, Ngā Puhi, me Ngāti Porou. I tipu ake a ia i Rātana Pā i mua i te nukutanga o te whānau ki Te Whanganui-a-Tara i ngā tau o 1970.
I mua i tēnei mahi, i roto a ia i ētahi tūnga teitei hei:
- Kaitohutohu Matua i Te Manatū Pūtaiao
- Kaiwhakahaere Rangahau i Te Kaunihera Rangahau Hauora o Aotearoa
- Kaiwhakahaere ā-Motu i Te Tūāpapa Mate Āraikore o Aotearoa.
He Tohu Paerua (Kairangi) tā Te Herekiekie i roto i te Akoranga Māori nō Te Whare Wānanga o Tāmaki Makaurau.
Amber Kiri Aranui
Pou Rangahau Rautaki Kōiwi
He uri a Amber Kiri Aranui nō Waikato, Ngāi Tahu, Ngāti Tūwharetoa, me Ngāti Kahungunu. I whānau mai, ā, i tipu ake a ia i Heretaunga ki Te Whanganui-a-Tara.
I mua i tōna haerenga mai ki te Rōpū Whakahoki Kōiwi (Repatriation Team), i mahi a Amber mō te Heritage Team ki Opus International Consultants. I reira i whakahaerea e ia ētahi rangahau huakanga me ētahi pūrongo puta noa i te takiwā raro o Te Ika a Māui me Te Waipounamu.
Kua oti anō i a ia te whakahaere ētahi tātai huakanga me ētahi rangahau mō Te Papa Atawhai. I roto anō ia i ngā huakanga nunui i Te Whanganui-a-Tara, Taranaki, me ngā takiwā o te Moana-a-Toitehuatahi.
He Tohu Paerua i te Mātai Huakanga tā Amber nō Te Whare Wānanga o Tāmaki Makaurau. He pakari ōna here ki ētahi iwi me ētahi hapū nā aua tau e 5 i te mahi huakanga.
He ngākaunui tō Amber mō te rangahau, otirā mō te hītori Māori me te whakamahi i te weu ki Aotearoa me ngā moutere whānui ake o Te Moananui-a-Kiwa. Ka mauria mai e ia tēnei ngākaunui me ngā tau roa ki te Rōpū Whakahoki Kōiwi.
Mona-Pauline Mangakāhia
Kaitohutohu Kōiwi Tangata
E whai ake nei ngā karanga iwi, hapū o Mona-Pauline Mangakāhia, ko Ngāti Koata rātou ko Ngāti Kuia, ko Ngāi Tahu, ko Ngāti Maru, ko Ngāti Tamaterā, ko Ngāti Whanaunga, ko Ngāti Raukawa, ko Rangitāne, ko Ngāti Kahungunu ki Wairarapa, ko Te Arawa, ko Ngāti Huarere, ā, he whakapapa Kōtimana, Wīwī, Pāniora, Huiterangi hoki ōna. I tipu ake ia ki te tāone iti nei o Wharetītī, nāwai rā i hūnuku atu tōna whānau ki te Papaioea.
I puta mai a Mona-Pauline i Te Kunenga ki Purehuroa (Massey University), ā, kei te whai tonu i tana Tohu Paetahi Māoritanga. Kei te ngākau nui ia ki ngā tikanga me ngā taonga tuku iho a kui mā, a koro mā. He wahine kōrero Māori, he wahine pupuri i ngā tikanga Māori, ā, he rawe te kapa haka ki a ia.
I mua i tana kuhu mai ki te ohu o Karanga Aotearoa, i mahi a Mona-Pauline hei Kaiwhakahaere Rārangi Utu i Healthcare New Zealand. Tāpiri atu ki tēnā, i ia tau kua mahi a Mona-Pauline hei Kaiwhakarite Wānanga Tikanga mā te kaporeihana o Wakatū.
Te Arikirangi Mamaku
Kaitohutohu Kōiwi Tangata
Currently on secondment
NGĀ KAIMAHI O MUA
Simon Jean
Kaitūao (Whiringa-ā-nuku 2011 - Whiringa-ā-rangi 2012)
He pia a Simon nō ngā Écoles des Hautes Études en Sciences Sociales i Parihi, Wīwī. I tēnei wā, kei te whai ia i tana Tohu Kairangi (PhD) Mātauranga Tikanga Tangata e arotahi ana ki te ahurea Māori me te whakahokinga mai o ngā kōiwi tangata i Wīwī. Ko Te Whare Wānanga o Te Ūpoko o Te Ika a Māui anō e āta tirotiro ana i tana whai Tohu Kairangi. I tutuki i a ia ana Tohu Paetahi (2008), Tohu Paerua (2010) i te Hītori i te Whare Wānanga o Rouen.
Koinei te whakangungutanga tuarua o Simon ki Te Papa. I te tau 2009 tana whakangungutanga tuatahi, e toru marama te roa, ko tāna he tuhi i ngā kōrero mō te kaupapa nei ki te reo Wīwī. Maringanui mātou i āna mahi i mārama ai ngā Muhiama, ngā Whare Wānanga o Wīwī ki ngā whāinga matua, ki ngā tikanga Māori, otirā, ki te kaupapa o Karanga Aotearoa. I Rouen hoki a Simon i te wā i āta wānangahia te whakahokinga mai o ngā Toi Moko i reira, nāwai rā, koia te tuatahi o ngā kohinga kōiwi tūpuna i whakahokia mai i Wīwī i te marama o Haratua, 2011.
Mō tēnei whakangungutanga, kei te hanga piriti, kei te whiri tonu a Simon i te taura here i waenganui i Te Papa Tongarewa me ngā pūtahitanga o Wīwī. Ko tāna he whakaatu i ngā rangahau pūtaiao nōna tata nei o Wīwī e pā ana ki te toi moko. Ko tētahi aronga whāiti o tana Tohu Kairangi, ko te rangahau kia mārama ai ngā tikanga tuku iho, ngā taura e here tonu nei i ngā uri ki ngā toi moko me te tā moko. Kei te ngākaunui a Simon ki te whakapakari i tōna reo Māori me tana mārama ki ngā tikanga Māori.
Nō Simon te tū whakaiti, mōna kua whakawhiwhia ki te France New Zealand Friendship Fund. Koia te pūtea āwhina i ngā kaupapa tūhonohono i ēnei whenua e rua.
Tania Te Whenua
Pou Rangahau Rautaki Kōiwi
He uri a Tania Te Whenua nō Tūhoe me Te Whakatōhea.
He Tohu Paetahi, he Tohu Paetahi i ngā Ture Hoki a Tania i roto i te Whakahaere Rawa Māori. He matatau a ia ki ngā tikanga me te reo Māori.
I tīmata a Tania ki te mahi hei kairangahau ā-kirimana mō te Hunga Whakahoki Kōiwi i Akuhata 2008. I mua i taua tūnga e mahi ana ia hei Kairangahau Matua Mātauranga Māori i Te Papa. I taua tūnga rā, nāna i rangahau te whakarite hou i te whakaaturanga Mana Whenua.
Whakaako anō a Tania i ngā kaupapa whakarite mātauranga i roto i te reo Māori me ngā tikanga mō Te Whare Wānanga o te Ūpoko o te Ika a Māui me te rāngai tūmatanui.
Nicola Kiri Smith
Pou Rangahau Rautaki Kōiwi
He uri a Nicola Kiri Smith nō Taranaki, Ngāti Maniapoto, Ngāti Mahuta, Ngāti Toa Rangatira, me Ngāti Pikiao. I whakatipua ia ki Opunake, ā, i noho ki Kirikiriroa mō ētahi tau. I hunuku mai ki Te Whanganui-a-Tara i Whiringa-ā-rangi 2007.
I haere a Nicola ki Te Whare Wānanga o Waikato, ka riro mai he Tohu Paetahi i ngā Pūtaiao Pāpori (Kairangi) i roto i te akoranga pāpori me te akoranga tangata. Ko ēnei anō kei a ia, te Tiwhikete ā-Motu mō te Ahurea Maori me te Hītori o Aotearoa, me te Tiwhikete ā-Motu mō te Akoranga Rorohiko. He kaiwhiwhi nō mua a ia o te Karahipi Rangahau Raumati me te Child Accident Prevention Foundation o Aotearoa.
I mua i Te Papa, i mahi a Nicola i Te Whare Wānanga o Waikato, te Kōti Whenua Māori o Waikato-Maniapoto, me te Taraipiunara o Waitangi. E kaingākau ana a ia ki te ture whenua Māori, te whakapapa, te hītori Māori, te pupuri i ngā tikanga, me ngā momo rangahau i te ao pāpori-pūtaiao.
Louisa Joblin
Kaitūao (Hakihea 2011 - Here-turi-kōkā 2012)
He ākonga a Louisa Joblin nō Te Whare Wānanga o Te Ūpoko o te Ika a Māui, i reira kua tutuki i a ia tana Tohu Paetahi i te Hītori o Ngā Toi, te Reo Itāriana me Ngā Mātauranga Ūropi. I tēnei tau (2012), ka whai i tana Tohu Hōnore i te Hītori o Ngā Toi, te Reo Itāriana me te Tohu Ture (LLB). I roto i tana whakangungu harangote mā Karanga Aotearoa, ko tāna he rangahau i ngā kōiwi tangata me ngā toi moko kei Itāria.
Ko ēnei rangahau te kaupapa o tana tuhinga hōnore, ā, he hōpara i te tukanga whakahoki kōiwi tangata mai i Itāria ki Aotearoa (ko tētahi aronga matua, ko te whakaitāriana i ngā kōrero Pākehā me ngā tikanga Māori, e mārama ai te iwi Itāriana), me te hitōri o ngā kōiwi Māori e noho marara mai rā i Itāria.
E manako ana a Louisa, ka tutuki i a ia tana Tohu Paerua i te tau 2013. Koia e whakawhānui ana i tana tuhinga hōnore kia hōhonu ake te ruku i te hitōri ā-toi, ā-ahurea o te kohi me te whakaatu o ngā kōiwi tangata, o ngā toi moko i Itāria.
Coralie O'hara
Kaitūao (Haratua - Hakihea 2011)
He pia a Coralie O’Hara nō Te Whare Wānanga o Te Ūpoko o te Ika a Māui, kei te whai ia i tana Tohu Paerua Museum and Heritage Studies. I whai tūranga whakangungu hoki a Coralie ki Karanga Aotearoa (he tūranga harangote) tae atu ki te mutunga o te tau 2011. I a ia i konei, ko tōna aronga matua ko te rangahau i te hokohoko kōiwi tangata me ngā kaupapa here o te ao e pā ana ki te whakahokinga o ngā kōiwi tangata ki ō rātou kāinga tūturu.
Nō Tāmakimakaurau a Coralie. I riro i a ia tana tohu Paetahi BA (whai Hōnore Te Ranga-Mātāmua) i te Mātauranga Tikanga Tangata i Te Whare Wānanga o Tāmakimakaurau. I a ia e whai ana i tērā tohu, ka aro mai a Coralie ki te kaupapa whakahoki kōiwi tangata i te mea, koia te whiringa o te matatika, ki ngā mātauranga tikanga tangata ā-papori, ā-koiora i raro i te horopaki o te whare pupuri taonga. Ko te tukanga whakahoki kōiwi tangata i Aotearoa te kaupapa o tana tuhinga Paerua.
Ruben van Mansum
Kaitūao (Paenga-whāwhā - Pipiri 2011)
I whānau mai a Ruben van Mansum i Tatimana (he Kiwi tonu ia). E waru wiki tana noho kaitūao i waenganui i a Karanga Aotearoa me Te Ohu Kohi Taonga Toi o Te Papa Tongarewa hei whakatutuki i tana whai tohu paerua i roto i ngā mahi tiaki taonga ki Te Whare Wānanga o Waitaha.
I tipu ake ia i Whakatū, ka whai tohu paetahi (BA) ki Te Whare Wānanga o Waitaha i te tau 2006. E rua tau a Ruben e whakaako ana i te reo Pākehā ki Hapana (te akoranga JET) i mua i tana kuhunga ki Te Wānanga o Leiden (kei Tatimana) mō te MA i te Hītori Toi, ko ngā peita hinu o Hapana, he taera peita nō Ūropi, nō te wā Taishō (1912-1926)
Nā ōna rangahau i ngā toi me ngā tikanga o Hapana, kei te aro atu a Ruben ki Ngā Ariā o te Ao Toi, otirā, te aronga ki tua o tō te ao Pākehā titiro ki te hitōri o ngā toi me te whai pānga o tēnei tirohanga ki te waihanga tuakiri ā-ahurea. E manakohia ana, nā tana mahi i raro i te maru o Karanga Aotearoa kua hōhonu te ruku, kua mārama tana titiro ki te waihanga tuakiri mai i ngā taonga Māori, mai i te ao Māori.
Sarah Fruendt
Kaitūao (Paenga-whāwhā - Hōngongoi 2011)
Nō Tiamani a Sarah, i whai tana Tohu Paerua mai i Te Wānanga o Bonn, ko ana kaupapa ko te Mātauranga Tikanga Tāngata ā-Papori, ko te Ture Taihara me ngā Tuhinga Whakatairite i Huitanguru 2011.
I tētahi tūranga kaitūao i te Uebersee-Museum i Bremen (Tiamani), ka rokohanga i te kaupapa tautohenga o ngā kōiwi tāngata e noho marara ana ki ngā muhiama puta noa i te ao. Nāwai rā, ko te kaupapa o tana tuhinga roa, ko ngā kōiwi tāngata i te muhiama o Bremen. Ko te aronga matua, ko te rangahau nō hea aua taonga. Tāpiri atu ki tēnā, ko te aranga mai o ngā kaupapa pēnei, ko te whakahokinga atu o ngā kōiwi ki ō rātou pūtakenga mai. Kia mārama ai tōna tirohanga ki te iwi Māori, me te kuhu mārika ki tēnei kaupapa, kua pae mai a Sarah ki Karanga Aotearoa hei kaitūao.
Ko te manako ia, ka tuhia tēnei kaupapa kōrero e Sarah hei PhD. Māna pea e aro mai ngā muhiama o Tiamani ki ngā tikanga Māori, otirā, ki te kaupapa nei. Mā reira e tīmata ai tētahi whakawhitinga ariā, tikanga, wheako, kōrero hoki i waenganui i ngā muhiama me ngā iwi nō reira aua tīpuna.
Julia Ferloni
Kaitūao (Hui-tanguru – Poutū-te-rangi 2011)
He kaitiaki taonga Wīwī a Julia Ferloni nō te INP (French National Institute for Heritage), koia te whare whakangungu i ngā kaitiaki taonga me ngā kaiukauka. He tohu ōna i ngā kaupapa pēnei i te Mātauranga Whare Taonga, Hītori, Hītori o Ngā Toi (ko Ngā Toi o Te Moana-nui-a-Kiwa te aronga) me te Mātauranga Tikanga Tāngata ā-Pāpori
E whā wiki te noho a Julia ki Te Papa Tongarewa hei kaitūao i raro i te maru o te tira Kohinga Taonga o Te Moana-nui-a-Kiwa, te tira Mātauranga Māori me Karanga Aotearoa hoki. I a ia i konei, ko tāna he whakarite i tētahi whakaaturanga taonga nō Te Moana-nui-a-Kiwa mō te Rouen Natural History Museum (Normandy, Wīwī). Nā ngā tira e rārangi mai nei ia i tautoko. He kohinga o ngā taonga tuauki nō Te Moana-nui-a-Kiwa kei tērā whare taonga e takoto ana. Ko ētahi he mea kohi i te tau 1839 rā anō.
Ko te Natural History Museum o Rouen te whare taonga tuatahi o Wīwī i whakahoki mai i ngā Toi Moko ki Aotearoa.
Laura Kraak
Kaitūao (Hōngongoi – Here-turi-kōkā 2010)
He ākonga Tatimana a Laura Kraak nō te Whare Wānanga o Utrecht. Kei te whai i tana Tohu Paetahi Aronui, Pūtaiao, ā, e aronui ana ki Ngā Mātauranga Whare Taonga me te Hītori o ngā Toi, e aroiti ana ki te Mātauranga Tikanga Tāngata. Ā tērā tau, ka whai i tana Tohu Paerua i Ngā Mātauranga Taonga Tuku Iho, me Ngā Mātauranga Whare Taonga.
E rima wiki te roa o te noho kaitūao a Laura ki Karanga Aotearoa. I taua wā, nāna tētahi rārangi taonga i rangahau mō ngā whakawhiti kōrero i waenganui i ngā whare taonga o Tatimana. Nāna anō tētahi tuhinga mō te hohoko toi moko i Pēwhairangi i arotake.
Kei te kaingākau a Laura ki te kaupapa whānui o te whakahoki taonga, ahakoa kōiwi tāngata, ahakoa taonga, ahakoa whakaahua, ahakoa he aha. Ko ngā huarahi e whāia e ngā hapori ko rātou te pūtakenga mai o ērā taonga, kia whahokia atu aua taonga, ko ngā tirohanga rerekē o ngā hapori o Ūropi me ō rātou koroni, koia rā ngā kaupapa o tana tuhinga roa.
Alice Christophe
Kaitūao (Hōngongoi – Here-turi-kōkā 2010)
He ākonga Wīwī a Alice Christophe nō te École du Louvre. I tīmata tana whai i te Tohu Paerua i Te Mātauranga Whare Taonga i te tau 2010. Ko te hītori o ngā kohinga me ngā kaupapa here ahurea tāna e rangahau ana.
E ono wiki tana noho ki Te Papa hei kaitūao, ko te kaupapa here tikanga rua tōna aronga. Kei te ngākaunui ia ki Ngā Toi o Te Moana-nui-a-Kiwa, ki ngā aronga auaha me ngā tauira o te tikanga ruatanga o Te Papa Tongarewa. Kei te whakatairitehia ki ngā tauira o Ūropi. Ko tāna e manakohia ana, mā te whakawhitiwhiti ā-tangata, ā-kōrero hoki i waenganui i ngā whare taonga huri noa i te ao e whānau mai ai tētahi tū whare taonga hou. Ko te momo whare taonga e aro atu ana ki ngā tikanga a ngā iwi katoa, ā, ka rangona ngā reo o tēnā, o tēnā hapori.

robotstxt: allowed

filter: keep


text:
Full NZ National Anthem Maori Version
E Ihoā Atua, O ngā iwi mātou rā Āta whaka rongona; Me aroha noa Kia hua ko te pai; Kia tau tō atawhai; Manaakitia mai Aotearoa
Ōna mano tāngata Kiri whero, kiri mā, Iwi Māori Pākehā, Rūpeke katoa, Nei ka tono ko ngā ha Māu e whakaahu ka, Kia ora mārire Aotearoa
Tōna mana kia tū! Tōna kaha kia ū; Tōna rongo hei pakū Ki te ao katoa Aua rawa ngā whawhai Ngā tutū a tata mai; Kia tupu nui ai Aotearoa
Waiho tona takiwā Ko te ao mārama; Kia whiti tōna rā Taiāwhio noa. Ko te hae me te ngangau Meinga kia kore kau; Waiho i te rongo mau Aotearoa
Tōna pai me toitū Tika rawa, pono pū; Tōna noho, tana tū; Iwi nō Ihowā. Kaua mōna whakamā; Kia hau te ingoa; Kia tū hei tauira; Aotearoa.
Reviews / Comments for Full NZ National Anthem Maori Version
No reviews have been written write a review now.
Translate Content


text: 1I mwiin te bwai are E karaoia Iesu, ao E nako Ierutarem ibukin aia bootaki teuana ae e kakaawaki I-Iutaia. 2Iai i Ierutarem, i rarikin aia mataroa tiibu, te nei ae e aranaki n te taetae n Ebera bwa Beteteta ae iai taabo aika nimaua iai aika a rabunaki aoia ibukin te katantan. 3A wene n taabo aikai aoraki aika a bati; iai naba i buakoia aika a mataki ma aika a mwauku, ao aika a mate bwain rabwataia. 5Iai temanna i buakoia aoraki akekei ae ai tenibwi ma wanua ana ririki n aoraki. 6E nooria Iesu ni wene ikekei, ao E ataia bwa e a tia ni weneakina aorakina n te tai ae e rangi ni maan; ma ngaia are E taku nakoina, Ko kani kamaiuaki? 7E kaeka teuarei ao e taku, Teuaei, Akea ikai te aomata ae e na karuoai i nanon te nei ngkana e kakoburakeaki te ran; bwa ngkana N nangi roko iai, ao e ruo temanna n ri moau. 8E taku Iesu nakoina, Tei rake, tabeka nnem ni wene, ao nakonako. 9E kamaiuaki naba ngkekei te aomata arei; e tabeka nnena ni wene, ao e nakonako. Bon te taabati te bong arei. 10Ma ngaia are a taku I-Iutaia nakon teuare e kamaiuaki, Te taabati aei, ao e aki riai bwa ko na tabeka nnem ni wene. 11Ao e kaekaia ni kaangai, E tuangai Teuare e kamaiuai ni kaangai, Tabeka nnem ni wene ao nakonako. 12Ao a titirakinna ni kaangai, Antai te aomata ane e kaangai nakoim, Tabeka nnem ni wene, ao nakonako? 13Ma teuare e kamaiuaki e aki ataia bwa antai Teuare E kamaiua, bwa a bati aomata n te tabo arei, ao E a kamani buutaki nako Iesu mai buakoia. 14E aki rangi ni maan i mwiin arei, ao Iesu E noora teuarei n te umwantabu, ao E taku nakoina, Noria, ko a tia ni kamaiuaki, ma ngaia are ko na aki manga bure, bwa e kaawa n riki nakoim te bwai ae e buaakaka riki. 15E nako teuarei, ao e tuangiia I-Iutaia bwa ngaia Iesu are E kamaiua. 16Ma ngaia are a bwainikiriina Iesu I-Iutaia ibukina ngke E karaoa te mwakuri ni kamaiu n te taabati. 17E kaekaia Iesu ao E taku, E mwamwakuri nako naba Tamau, ao Ngai I riai naba ni mwakuri. 18Ana taeka Iesu aikai, e a kakorakoraa riki kani kamateana irouia I-Iutaia: bwa E aki ti urua tuan te taabati, ma E atonga te Atua bwa Tamana, ao n te aro aei E a karaoia iai bwa ti te bo Ngaia ma te Atua. 19E kaekaia Iesu ngkanne ao E taku nakoia, Bon te koaua ni koaua ae I a tuangkami, bwa akea te bwai ae E konaa ni karaoia te Nati i bon irouna, ma ti are E nooria bwa E karaoia te Tama; bwa bwaai ake E karaoi te Tama, ao E karaoi naba te Nati. 20Bwa E tangira te Nati te Tama, ao E kaoti ana mwakuri ni kabane nakoina, ao ane E na kaoti riki nakoina mwakuri aika a abwaabwaki riki bwa kam aonga ni miimii. 21Bwa aron te Tama ngkae E a manga kamaiuiia aika a mate, ao E angania te maiu, ao ai aron naba te Nati, E anga te maiu nakon ane E bon taku. 22Bwa akea ae e motika taekana te Tama, ma E angan te Nati te motiki-taeka ni kabane; 23bwa a aonga ni bane aomata nako ni karinea te Nati, n ai aroia ngkai a karinea te Tama. Ane aki karinea te Nati, ao e aki karinea naba te Tama are e kanakomaia. 24Bon te koaua ni koaua ae I a tuangkami, bwa ane e ongo au taeka ao e onimakina Teuare e kanakomaiai, ao e na reke irouna te maiu are e aki toki. E na aki motikaki taekana; e a tia ni kiitana te kawai are e na mate iai, ao e a toua te kawai are e na maiu iai. 25Bon te koaua ni koaua ae I a tuangkami bwa e a roko te tai, ma e a boni kaman roko, ae a na ongo iai bwanaan Natin te Atua maate; ao a na maiu akana a ongo. 26Bwa aron te Tama ngkai Ngaia oin te maiu, ao ai aron naba te Nati: bwa E a tia te Tama ni karaoia bwa oin te maiu, 27ao E a tia n anganna te mwaaka ni motiki-taeka ngkai Natin te Aomata Ngaia. 28Kam na aki miimii n aei: bwa ane e na roko te tai ae a na bane iai n ongo bwanaana aomata ake a tia ni mate, 29ao a na oti nako mani nneia ni mate: akana a tia ni karaoa ae e raoiroi nakon te maiu, ao akana a tia ni karaoa ae e buaakaka nakon te rekenikai. 30Akea te bwai ae I konaa ni karaoia n aron te mwaaka ae iai irou. I motiki-taeka n ai aron tuangau iroun Tamau, ao e eti au motiki-taeka ibukina bwa I aki ukoukora are oin nanou, ma I ukoukora nanon Tamau are e kanakomaiai. 31Ngkana I kaotioti i bon i bukiu, ao te bwai ae I taekinna e na aki butimwaaeaki bwa te bwai ni kakoaua. 32Ma iai Tamau ae e kaotioti naba i bukiu, ao I ataia bwa ana kaotioti e boni koaua. 33Kam kanakoia taani kareke-rongorongo nakon Ioane, ao ngaia e taekini baika a koaua i bukiu. 34Tiaki bwa aongkoa I kainnanoa aia kaotioti aomata i bukiu; ma I taekina ana kaotioti Ioane bwa kam aonga ni kamaiuaki. 35Ai aron te taura Ioane are e ura ao e oota nako urana, ao kam a tia ni kariaia bwa kam na kimwaareirei n ootana i nanon tabeua te bong. 36Ma iai te bwai ni kakoaua i bukiu ae moamoa riki nakon are e kaotiotia Ioane: boni baika I karaoi, aika a mwakuuri ake E anganai te Tama bwaN na karaoi; a riki bwa bwai ni kakoaua i bukiu, ao a kaotia bwa E kanakomaiai te Tama. 37Ao te Tama are e kanakomaiai boni Ngaia naba te Tia Kakoaua i bukiu. Kam tuai n ongo bwanaana ao n nooria bwa aekara tein rabwatana; 38ao kam rawa ni butimwaaea ana taeka, ibukina bwa kam aki onimakina Teuare E kanakomaia. 39Kam ukeuke n te Baibara bwa kam taku bwa e na reke maiai iroumi te maiu are e aki toki; ao boni ngaia are e kaotioti i bukiu; 40ma kam aki kan nako Iu bwa e kaawa n reke iroumi te maiu are e aki toki. 41I aki kakaaea te kamoamoaaki mai irouia aomata. 42Ma I ataingkami bwa akea tangiran te Atua i nanomi. 43I nako mai n aran Tamau, ao kam rawa ni kan reitaki ma Ngai; ma ngkana e roko temanna bon ibukina, ao kam kan reitaki ma ngaia. 44Kam na kangaa ni konaa n onimakinai ngkai kam butimwaaea te kamoamoaaki mai iroun temanna ma temanna, ao kam aki ukoukora te kamoamoaaki mai iroun Temanna are bon ti Ngaia te Atua? 45Tai taku n ami iango bwa N na kabuaakakaingkami nakon Tamau; boni Mote are e mena ami kaantaninga irouna ae e kabuaakakaingkami. 46Ngke arona bwa kam onimakina Mote, ao kam na bon onimakinai naba, bwa ngaia ae e korea taekau. 47Ma ngkana kam aki kakoauai baike e korei, ao kam na kangaa ni kakoauai au taeka?


text:
For Saturday, February 23, 2013
POSTED: 01:30 a.m. HST, Feb 23, 2013
Synopsis: Bill 1 (2013) of the City Council of Honolulu has been tabled for now.
———
Welina e nā makamaka heluhelu, eia nō ke ka'a maila ke au hou. A he au ia e maka'ala ai kākou i 'ole kākou e pilikia ma kēia hope aku. A 'o kekahi mana'o e pa'a nei ma ka waha o kekahi, 'o ia ka ho'oulu 'ana o kākou i ka mea 'ai i loa'a pono kā kākou mea 'ai, a 'a'ohe mea e hopohopo ai i ka wā wī a wā malo'o paha. A no ia kumu paha i haku 'ia ai kahi pila hou ma ka 'Aha Kūkā o Honolulu nei no ka mālama 'ana i ka holoholona. 'O kekahi, e ho'onui ana ia pila i ka nui o nā moa wahine e mālama 'ia ma ka hale a ka 'ehiku. I kēia manawa, 'ae 'ia 'elua wal nō moa wahine.
He mea maika'i nō ia, 'oiai, e lawa paha nā hua moa e mā'ona ai ka 'ōpū o ka 'ohana. 'O ka mea 'āpiki o ia pila, 'a'ole e hiki ke kū'ai 'ia aku nā hua moa e loa'a ana. He mau pilikia ko laila. 'O kekahi, he aha ka mana'o o ia hua 'ōlelo, 'o kū'ai? Ma ka 'ōlelo Hawai'i, 'o kekahi mana'o, 'o ia ke kuapo 'ia 'ana o kekahi mea no kekahi mea e kekahi mau kānaka. 'O ia ho'i, inā hā'awi aku kekahi kanaka i ka hua moa i kona hoa, e hā'awi mai paha kona hoa i ke kalo. Ma loko na'e o ka Pila, 'o “sell” ka hua 'ōlelo. I ka nānā 'ana aku i loko o ka puke wehewehe 'ōlelo haole a Webster, “to transfer (goods) to or to render (services) for another in exchange for money.” A ma ka puke wehewehe 'ōlelo haole a Merriam Webster, 'ōlelo 'ia, “to give up (property) to another for something of value (as money).” A no laila, 'a'ole i mōakāka ka mana'o. He hiki paha ke kū'ai aku (barter) me kekahi kanaka? A 'o ka mea nui, 'a'ohe kālā? A i 'ole ia, pāpā 'ia ke kū'ai 'ana ma nā 'ano a pau?
Inā 'o ke kālā wale nō ke pāpā 'ia, 'ano maika'i iki a'e. Akā, 'o kekahi pilikia i ka pāpā 'ana aku i ke kū'ai no ke kālā, he pono ke kālā ma kēia ao hou. 'A'ole 'ae 'ia ka hua moa ma ka Hui Uila, a ma kekahi ke'ena aupuni paha. 'Eā, inā lawa nā hua moa e loa'a ana mai nā moa wahine he 'ehiku wale nō, e kū'ai aku ai a loa'a ke kenikeni e uku ai i nā pila, he aha ka hewa o ia?
A 'o kekahi mea i kau ai ka weli, 'o ia ka nui o ke kūkae moa. Ke mana'o nei kekahi, e māhuahua ana nā ma'i e laha ana. Akā, inā mālama pono 'ia nā moa a me ko lākou wahi e noho ana e like me ka hana kūpono, 'a'ohe mea e hopohopo ai.
Ho'omana'o ihola ko 'oukou mea kākau i ka wā kamali'i, e mālama ana kahi 'anakala i ka moa, he 'umi paha moa wahine a emi iki paha. 'A'ole i ma'i ko'u 'anakala, a 'a'ole i hohono loa kahi hale moa. 'O ka mea nui paha, ua mālama pono 'ia lākou a me ko lākou wahi e noho ana e ia.
Ua pākaukau 'ia ka Pila 1 (2013) no ka manawa, ma muli o ka makemake o ka Luna 'Aha Kūkā Kymberly Pine, no ka ho'ololi 'ana i 'olu'olu mai kekahi po'e kānaka. E olowalu nā moa o ka 'Aha Kūkā i maika'i nei pila, akā, e kama'ilio 'ia nā mana'o like 'ole, e kipa aku paha i nā kānaka mālama moa, a e nānā i ke 'ano o ka hale moa i 'ike aku, 'a'ole ana ia he pilikia.
———
E ho'ouna 'ia mai na ā leka iā māua, 'o ia ho'i 'o Laiana Wong a me Kekeha Solis ma ka pahu leka uila ma lalo nei:
>> kwong@hawaii.edu
>> rsolis@hawaii.edu
a i ‘ole ia, ma ke kelepona:
>> 956-2627 (Laiana)
>> 956-2627 (Kekeha)
This column is coordinated by Kawaihuelani Center for Hawaiian Language at the University of Hawai'i at Mānoa.


text: 1Tooka, kam na karaoa ae e riai ao ae e eti n aromi nakoia ami toro; ngkai kam ataia bwa bon iai ami Toka i karawa. 2Kam na tai toki n taatataro, ao kam na kamarurungingkami iai ni katituaraoi; 3ao kam na tataro naba i bukira, bwa E na karekea nakoira te anga are ti na konaa iai n taekina te rongorongo are taekan te baere e raba are taekani Kristo, are ngaia, are I kabaeaki iai ibukina; 4bwa I aonga ni kaotia n te aro ae riai bwa N na taetae iai. 5Kam na nakonako ma te wanawana i mataia akana a tuai n onimaki, ni kamanenaai raoi ami tai. 6A na tangiraoi ami taeka n taai nako, ma ni kakan-ongoraa; ao kam riai n ataa te kaeka ae e riai nakon temanna ma temanna. 7E na kaongoraaingkami n arou nako Tukiko, ae te tari ae e tangiraki, ae te tia mwakuri ae e kakaonimaki, ae raou naba n toro iroun te Uea. 8Ao I kanakoa nakoimi ibukin aei, bwa kam na atai arora; ao e na kauungai nanomi. 9Raona ni mwananga bon Onetimo, ae te tari ae e kakaonimaki ae e tangiraki, ae bon raomi. A na kaongoraaingkami bwaai ni kabane aika a karaoaki ikai. 10E kamauringkami Arititareko ae raou ni kabaeaki, ma Mareko ae ai tarini Bwarenaba (are kam a tia n anganaki te kaetieti ibukina, bwa ngkana e roko iroumi ao kam na mwaneia n akoia). 11E kamauringkami naba Ietiu, are arana teuana Iouteto. Bon ti ngaiia kaain te koroberoaki aika raou ni mwakuri ibukin uean te Atua. A riki nakoiu bwa kauungaan nanou. 12E kamauringkami Ebwabera, ae raomi, ae ana toro Kristo Iesu, ae e aki toki ni kakorakoraa n taatataro i bukimi bwa kam aonga n ataa raoi te bae E tangiringkami iai te Atua bwa kam na karaoia, ao bwa kam na kabanea ni karaoia. 13Bwa I kakoauaa bwa e bati ana mwakuri i bukimi, ao i bukiia naba ake a mena i Raorikeia ao i Ierabori. 14E kamauringkami Ruka, ae te taokita a ae e tangiraki, ma Tema. 15Kam na anga ara kamauri nakoia taari ake i Raorikeia, ao nakon Nei Numbwa, ma te ekaretia are a bobootaki kaaina i nanon ana auti. 16Ao ngkana e a tia ni warekaki te reta aei i buakomi, ao kam na karekea ae e na manga warekaki naba n te ekaretia i Raorikeia; ao kam na wareka naba te reta are e na reke iroumi mai Raorikeia. 17Ao kam na kaangai nakon Arekibo, Ko na tarataraa am mwakuri are ko anganaki ibukin te Uea, bwa ko na katiaa karaoana. 18I a koroi taeka aikai n oin tabonibaiu: Kam na mauri mai irouni Bwauro. Kam na ururingi kabaeau. E na mena te aakoaki iroumi.


text:
Hei tā rā tonu nei tū ai te hui arotake i te pepa mā ā te kāwanatanga.
E toru ngā hui ka tū ki te Tairāwhiti hei āta wetewete i tēnei pepa.
Mā Anne Tolley, mema pāremata mō te tūru auraki ō East Coast ēnei hui e whakahaere.
Nā te kāwanatanga tonu tēnei pepa i tuhi, he pepa arohaehae i ngā take katoa ō te tūkinotanga tamariki i Aotearoa nei.
Hei tā te kāwanatanga, pēna whakatūrengia ngā whāinga ō roto i te pepa mā nei, ka pai ake ai te noho ā te tamaiti i roto i tēnei whenua
E ai ki ā Justine Crawford, tiamana ō te rōpū tiaki tamariki ki Te Tairāwhiti, he nui rā tana aroha mō ngā kaupapa tiaki tamariki, ka mutu, me he hua kei roto mā ō tātou tamariki he painga tēra mō Aotearoa whānui.


text:
Whiria te muka tangata
Ko wai mā ngā ringarehe, ngā kairangahau o te whatu kākahu? Kei konei ērā kōrero me ētahi kōrero tuku iho i whiria ki ētahi o ngā kākahu rongonui.
Ka kōrerohia ngā ringarehe me ngā mahi i tutuki i a rātou. Me kī, kei te whai hua i ēnei rā tonu – Ko Rangimārie Hetet rātou ko Diggeress Te Kanawa ko Erenora Puketapu-Hetet ko Te Aue Davis. He kōrero anō ka puta.
Tūhuratia ngā mahi a ēnei kairangahau tokotoru e whatu ana ngā aho tikanga o te Māori ki ngā whenu tukanga o te Pūtaiao – ko Hokimate Harwood rātou ko Rangi Te Kanawa ko Dr Patricia Wallace.
He ringatoi rongorau ā-kiko, he ringarehe, he mātauranga a Maureen Lander. Kua whakaatuhia āna mahi puta noa i te motu, i te ao whānui tonu mai i te tau 1986, tae noa mai ki tēnei wā tonu, i Te Papa 2012, i te whakaaturanga o Kahu Ora | Living Cloaks.
He kākahu ēnei i whatua ki ngā kōrero tuku iho, he hononga mai i ngā tīpuna o mua ki ngā uri whakatipu i te rā nei. He hononga i waenganui i ngā tīpuna Māori me ngā tīpuna Pākehā. He rangatira, he aroha, he manaakitanga, he whakaute ngā kaupapa i kōrerohia.
Ko Kukupa Tirikātene rātou ko Whetū Tirikātene-Sullivan (1932--2011) ko Tamara Whetū Williams e kōrero ana mō te hītori me ngā hononga ā-wairua nei o tēnei kahu kiwi ki tō rātou whānau.
Mātakitakihia ngā ataata o Kahu Ora
Banner image: Erenora Puketapu-Hetet (1941–2006) weaves on Te Papa’s marae, 2006. Photograph by Norm Heke. Te Papa


text:
Hoani Nahe
Ko Hoani Nahe (1834?-1894) he pūkorero, he kaitōrangapū nō roto o ngā tātai rangatira o Hauraki. E taea ana e ia te whakaheke i a ia anō i ngā tama tokorima o Marutūāhu.
Nō te wā tonu i whānau mai ia, ka whakatū te teihana o ngā mihinare ki Pārāwai. Ko ngā tāngata i whai wāhi ki te ako i a ia i a ia e tamariki ana, ko Te Pirihi (James Preece), te mihinare, me Wiremu Turipona, tētahi o ngā minita Māori. I haere hoki a Hoani ki te kura a W.C. Dudley, he minita anō. Nō te 1852 ko tana haerenga ki te Kāreti o Hoani Te Kaikauwhau i Tāmaki-makau-rau. Nā te taumaha pea o ngā tikanga ako , ka oma. Engari ka tīkina e Pihopa Herewini i runga i tana kaha hiahia kia noho a Hoani hei pononga mā te Hāhi. Ahakoa tana kaha ki te mahi, ka noho tonu a Hoani hei reimana.
I ngā tau mai i 1850, ka tīmata tana mahi kohikohi i ngā kōrero tuku iho me ngā whakapapa o Hauraki. He nui ōna tuhinga i tāia ki ngā pukapuka a te Pākehā, pērā i te Journal of the Polynesian Society me ngā pukapuka a Hoani Waiti. Engari, kāhore i pai ki a Nahe ngā mahi whakarerekē a Waiti i āna kōrero, me te whakauruuru i ngā kōrero a ētahi kē ki āna; ka puta ana amuamu ki a Te Mete (S. Percy Smith) i āna reta.
I te tau 1876, ka tū a Hoani hei Mema Paremata mō Te Hauāuru. Kua whai wāhi a Hoani i roto i rūnanga o te kāwanatanga o Hōri Kerei. I a ia i te Whare Pāremata, he tapatahi ia ki te tautoko i ngā kaupapa a te Māori, engari i tōmuri āna mahi nā tana kore e āta mōhio ki te reo Pākehā, engari he mate tērā i pā ki te nuinga o ngā mema Māori. Nō te 1879, ka heke iho a Hoani i tana tūranga mema mō Te Hauāuru, ka noho ki Hōterene, ā, nō muri iho, ki Pārāwai.
Nō te hūnga o Tarawera maunga i te 10 o ngā rā o Pipiri, 1886, ka mitikia te whenua e ngā āheihei o te rangi, ka ngaro kau atu te oranga o Ngāti Tūhourangi. Kāhore kau he kai mā te iwi, mā ō rātou kararehe, ā, ka kino te noho o te iwi. Ka rere rātou ki Whakarewarewa, ki Ōhinemutu. Nā Hoani Nahe rāua ko Wīrope Hōterene Taipari i tuku whenua ki a rātou, ngaki kai ai ki reira. Kei Tairua aua whenua.
Ka mate a Hoani i te tau 1894 i a ia e noho ana ki Pārāwai, ki te whare o Wīrope Hōterene Taipari.
Herenga whakapapa[edit | edit source]
- Ngāti Maru
- Ngāti Tamaterā
- Ngāti Whanaunga
- Ngāti Hauāuru
- Ngāti Te Aute
- Ngāti Kotinga
Tirohia hoki[edit | edit source]
Tohutoro[edit | edit source]
- A. Ballara, 'Nahe, Hoani', Ngā Tāngata Taumata Rau 1870-1900. Wellington: Te Tari Taiwhenua, Bridget Williams Books, 1994:58-61.
- Biography: Mita Taupopoki. The Story of Tarawera, The Landscape Renovator URL:www.anheizen.com/biographies/index.php?content=mita.php. Accessed 24.05.2006.